धरान रन शनिबार, ३ हजार दौडदै
नेवा च्यारिटी रन धरान १० किमिको ११ औं संस्करण शनिबार बिहान हुने भएको छ । प्रतियोगिताको तयारी पूरा भएको जनाउँदै आयोजक धरान रन समूहका अध्यक्ष रोमु राईले यसपटक ३ हजार धावकले नाम दर्ता गरेको बताए । 
सुनसरी — नेवा च्यारिटी रन धरान १० किमिको ११ औं संस्करण शनिबार बिहान हुने भएको छ । प्रतियोगिताको तयारी पूरा भएको जनाउँदै आयोजक धरान रन समूहका अध्यक्ष रोमु राईले यसपटक ३ हजार धावकले नाम दर्ता गरेको बताए । च्यारिटी दौड भएकाले प्रतियोगितामा नेपालका राष्ट्रिय म्याराथन धावकहरुसँगै भारतको दार्जिलिङ, सिक्किम, केन्या, हङकङ, अमेरिका, यूकेलगायत देशबाट समेत सहभागिता जनाउन नाम दर्ता गरेको राईले बताए । उनकाअनुसार प्रतियोगिताका विजेताले नगद ६० हजार रुपैयाँ, मेडल र प्रमाणपत्र पाउने छन् भने उपविजेताले ४० हजार रुपैयाँ र तेस्रोले जनही ३० हजार रुपैयाँ, मेडल र प्रमाणपत्र प्राप्त गर्नेछन् । प्रतियोगितामा १३ वर्षमुनि, ४० देखि ५९ वर्षसम्मका भेट्रान, ६० वर्षदेखि माथि सुपर भेट्रान र व्हिलचियरको छुट्टै प्रतिस्पर्धा गराइनेछ । १३ वर्ष मुनिकाहरुले ३ किमिमात्र दौडनु पर्नेछ । भेट्रान, १३ वर्ष मुनिका र व्हिलचियर प्रतिस्पर्धाका पहिलो, दोस्रो र तेस्रो हुनेले क्रमशः ७ हजार, ५ हजार र ३ हजार रुपैयाँ, मेडल र प्रमाणपत्र प्राप्त गर्नेछन् । सुपर भेट्रान विजेता तथा उपविजेताले गिफ्ट भौचर प्राप्त गर्नेछन् ।११ औं संस्करणका महिला र पुरुष विजेतालाई आयोजक धरान रनले लन्डन हाफ म्याराथन इन लन्डनमा सहभागिता गराउने भएको छ । धरान रनले नेपाल रन लन्डन र लन्डन म्याराथन टिमसँग सहकार्य गरेर सहभागिता गराउन लागेको हो । धरान १० किमि रन पुरुषतर्फ ३१ मिनेट र महिलातर्फ ३४ मिनेटमा पार गरेका विजेता, नेपाली नागरिक भएका खेलाडी पुरुष एक र महिला एक जना खेलाडी लन्डन हाफ म्याराथनमा सहभागी हुन पाउने धरान रनका संस्थापक सन्तोष राईले जानकारी दिए । उनले भने, ‘एक जना खेलाडी्बराबर करिब तीन लाख रुपैयाँ खर्च आउँछ । त्यसको सम्पूर्ण व्यवस्थापन धरान रनले गर्ने छ ।’ धरान रनमा कलाकार दयाहाङ राई पनि उपस्थित हुने आयोजकले जनाएको छ । धरान उपमहानगरपालिकाले भर्खरै मात्र सुरु गरेको वान वे सवारी अभियानलाई समर्थन गर्दै रुट परिवर्तन गरिएको छ । यस पटक पुतलीलाइनबाट दौड सुरु गरेर पुरानो बजार, पालिका बजार, पिण्डेश्वर मन्दिर, विजयपुर चोक, रेडक्रस भवन, अमरहाट, जिरो पोइन्ट, जानकी चोक, स्वस्तिक चोक, मंगलबारे, रत्न चोक, बुद्ध चोक, दुर्गा चोक हुँदै पुतली लाइनमा नै समापन हुनेछ ।यसैगरी दौड प्रतियोगितामा टाइमिङ चिपको प्रयोग हुने छ । करिब १६ लाख रुपैयाँ खर्चमा टाइमिङ चिप प्रयोगमा ल्याउन लागेको हो । टाइमिङ चिपको प्रयोग नेपालमा नै पहिलो रहेको राईले बताए ।टाइमिङ चिपको प्रयोगले खेलाडीको सबै नतिजा र विवरण कम्प्युटरमा सेट हुने र सही नतिजा तयार गर्न सकिने बताइएको छ । प्रत्येक धावकको चेस्ट नम्बरसँगै टाइमिङ चिप टाँसिएको हुन्छ ।